過濠梁別王原叔
作者：蘇舜欽
朝代：宋

paragraphs: 交道今莫言，難以古義責。
錙銖較利害，便有太行隔。
余生性闊疎，逢人出胸膈。
一旦觸駭機，四向盡戈戟。
平生交遊面，化爲虎狼額。
謗氣慘不開，中者若病疫。
遂令老成人，坐是亦見斥。
既出芸香署，又下金華席。
摧辱實難任，官名亦非惜。
罪始職于予，時情未當隙。
今來濠水涯，日夜自羞惕。
高風激頹波，相遇過疇昔。
白璧露肺肝，晴雲見顔色。
乃知天壤間，自有道義伯。
明日又告行，吁嗟四海窄。